Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 645/12/5502	Čadca, 28.9.2012
EEČ : 2-37-178-2012

U Z N E S E N I E

Trestná vec:	obvinená XXXXX  
Prečin:	Ohrozovanie mravnej výchovy mládeže podľa § 211 odsek 1písmeno b/ Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Čadca
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
 Ako matka XXXXX, nar. 09.08.1995, trvale bytom XXXXX, okres XXXXX, ktorá počas školského roku 2011/2012 bola  žiačkou 1. ročníka študijného odboru podnikateľ pre rozvoj vidieka, Strednej odbornej školy strojníckej, so sídom Kysucké Nové Mesto, Športová 1236, pričom v mesiaci apríl 2012 vymeškala 80 vyučovacích hodín bez ospravedlnenia, v mesiaci máj 2012 vymeškala  115 vyučovacích  hodín bez ospravedlnenia a za mesiac jún 2012 98 vyučovacích  hodín bez ospravedlenenia,  matka XXXXX na upozornenia školy a ÚPSV a R XXXXX nereagovala a neprejavovala dostatočný záujem o vyriešenie situácie. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ XXXXX pod sp. zn. ČVS:ORP-953/OO-CA-2012 zo dňa 13.07.2012 bolo podľa § 199 ods. 1 Trestného poriadku začaté trestné stíhanie a súčasne  podľa § 206 ods. 1 Trestného poriadku vznesené obvinenie XXXXX, pre prečin ohrozovania mravnej výchovy mládeže podľa § 211 ods. 1 písm. b/  Trestného zákona  na tom skutkovom základe ako je uvedené vo výrokovej časti predmetného uznesenia.

V zmysle § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak: a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a  c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.      

Počas mediácie obvinená XXXXX vyhlásila slobodne, vážne a určito, že spáchala skutok, za ktorý je trestne stíhaná. Svojho konania ľutuje a v budúcnosti sa takého konania vyvaruje.

Obvinená sa dopustila prečinu ohrozovania mravnej výchovy mládeže podľa § 211 ods. 1 písm. b/  Trestného zákona za ktorý možno uložiť trest odňatia slobody vo výmere až na dva roky,  t. j. horná hranica  trestu odňatia slobody neprevyšuje sadzbu uvedenú v § 216 ods. 1 Trestného poriadku. 

Obvinená XXXXX je  zamestnaná ako brusička Drevovýroba Raková, podľa správy OÚ, OVVS XXXXX nebola doposiaľ právoplatne potrestaná  pre priestupok, z odpisu RT vyplýva, že nebola súdne trestaná. 

Vzhľadom na doterajší život obvinenej XXXXX, ako i s poukazom na to, že sú splnené podmienky pre podmienečné zastavenie trestného stíhania v zmysle  § 216 ods. 1 Trestného poriadku, možno považovať rozhodnutie o podmienečnom zastavení trestného stíhania obvinenej  za dostačujúce.
 
Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

V zmysle § 216 ods. 2 Trestného poriadku bola obvinenej XXXXX určená skúšobná doba v trvaní 12 mesiacov, ktorá začína právoplatnosťou uznesenia o podmienečnom zastavení trestného stíhania.
     
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Trestného poriadku).

JUDr. Anna Lašová
prokurátorka